Drogobich
Drogobich — Ukrainaning Lvov viloyatidagi shahar. Tismenitsa daryosi boʻyida, Karpat togʻlari etagida. Temir yoʻl va avtomobil yoʻllari tuguni. Aholisi 79 mingdan ziyod kishi (1990-yillar oʻrtalari). Neftni qayta ishlash, mashinasozlik va metallsozlik (avtomobil kranlari, gaz apparaturalari va b. ishlab chiqariladi), konchilik, kimyo, yogʻochsozlik, yengil va oziq-ovqat sanoati korxonalari, ped. instituti, oliy va maxsus oʻrta oʻquv yurtlari, teatr, oʻlkashunoslik muzeyi bor. D. atrofidan neft qazib olinadi. D. shahar sifatida 1238 y.dan maʼlum. Roman minorasi (14-asr boshlari), gotika kostyoli (15-asr). Vozdvijenye (17-asr) va avliyo Yura yogʻoch cherkovlari saqlangan. 1952 yil temir yoʻl vokzali qurilgan.